Δ Ε Λ Τ Ι Ο Τ Υ Π Ο Υ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Πρόγραμμα «Γνωριμία με την Kληρονομιά μας»:**

**επίσκεψη και ξενάγηση εργαζομένων της INTERAMERICAN**

**στο Μουσείο Θηβών και το Αρχαιολογικό Πάρκο Ορχομενού**

Στο πλαίσιο του εταιρικού πολιτιστικού προγράμματος «Γνωριμία με την Κληρονομιά μας», που η INTERAMERICAN υλοποιεί από το 2013 για τους εργαζομένους της, πραγματοποιήθηκε στις 8 Ιουνίου ημερήσια εκδρομή επίσκεψης και ξενάγησης στο Αρχαιολογικό Μουσείο Θηβών και το Αρχαιολογικό Πάρκο Ορχομενού Βοιωτίας. 50 εργαζόμενοι είχαν την ευκαιρία μιάς εναλλακτικής βιωματικής εμπειρίας, που υποστηρίζει με σχέδιο η εταιρεία για την ποιότητα της ζωής στην εργασία, την πρόσκτηση γνώσης και την ενίσχυση της συνοχής στην εταιρική κοινωνία.

Το Μουσείο Θηβών, όπου αναδεικνύεται η μακραίωνη βοιωτική ιστορία, έχει ανακατασκευαστεί με επέκταση του παλαιού κτηρίου, εκσυγχρονιστεί και εμπλουτιστεί μετά τις πρόσφατες ανασκαφές, φιλοξενώντας στους χώρους του συνολικής έκτασης 1.000 τ.μ. δεκαοκτώ θεματικές ενότητες εκθεμάτων. Ο συσσωρευμένος μουσειακός πλούτος του αναφέρεται σε ένα πολύ μεγάλο ιστορικό βάθος, με αντικείμενα αντιπροσωπευτικά των χιλιετιών της συνεχούς ανθρώπινης δραστηριότητας στη Βοιωτία. Εκτίθενται ευρήματα και στοιχεία από την Παλαιολιθική περίοδο έως το τέλος της Οθωμανικής κυριαρχίας και την ίδρυση του νέου Ελληνικού Κράτους (1830), με παρουσίαση του πολιτισμού, της καθημερινής ζωής, της πολιτικής και κοινωνικής εξέλιξης.

Στο Αρχαιολογικό Πάρκο του Ορχομενού, στην ανατολική απόληξη του Ακοντίου όρους στις παρυφές της αποξηραμένης από τα μυκηναϊκά χρόνια λίμνης Κωπαΐδας, υλοποιείται ένα φιλόδοξο σχέδιο λειτουργικής ενοποίησης. Το Πάρκο περιλαμβάνει τρία χαρακτηριστικά μνημεία με απόσταση δύο περίπου χιλιετιών, από τον μνημειώδη θολωτό τάφο του 13ου αιώνα π.Χ., τον «Θησαυρό του Μινύου», μέχρι το Θέατρο των ελληνιστικών χρόνων του 4ου αιώνα π.Χ. και τη Μονή με τον βυζαντινό ναό της Παναγίας Σκριπούς, του 873-874 μ.Χ., που λειτουργεί και σήμερα ακόμη ως ενοριακός ναός.

Υπογραμμίζεται ότι οι βοιωτικοί αρχαιολογικοί χώροι Θηβών και Ορχομενού είναι εντεταγμένοι στην πολιτιστική διαδρομή της Στερεάς Ελλάδος, που έχει σχεδιαστεί με πρωτοβουλία της Κίνησης Πολιτών «ΔΙΑΖΩΜΑ». Η INTERAMERICAN αποτελεί εταιρικό μέλος του σωματείου, ακολουθώντας και υποστηρίζοντας τα βήματά του για την ανάδειξη αρχαίων χώρων θέασης και δράσης -και όχι μόνο- και επιλέγοντας, για τη γνωριμία των εργαζομένων της εταιρείας με την πολιτιστική κληρονομιά, κομβικούς τόπους και μνημεία στις διαδρομές που το «ΔΙΑΖΩΜΑ» έχει συνθέσει.

Έτσι, έχουν προηγηθεί επισκέψεις και ξεναγήσεις στο Ασκληπιείο της Επιδαύρου -κατ’ επανάληψη- και στους Δελφούς, καθώς και ξενάγηση εργαζομένων πρόσφατα στην έκθεση «Ελευσίνα, τα Μεγάλα Μυστήρια», εξ αφορμής της πρότασης που προωθεί το «ΔΙΑΖΩΜΑ» για την «Τριλογία της Αττικής», στον άξονα Ελευσίνας - Αθήνας - Λαυρίου. Σκοπός της πρότασης είναι η δημιουργία ενός διευρυμένου τουριστικού προϊόντος, που φέτος έφερε στο επίκεντρο του ενδιαφέροντος και το Αρχαιολογικό Πάρκο της Ελευσίνας - όπου πραγματοποιήθηκε και η 5η Συνάντηση των εταιρικών μελών του σωματείου.

Επισημαίνεται ότι, στο πλαίσιο του προγράμματος της INTERAMERICAN «Γνωριμία με την Κληρονομιά μας», έχουν πραγματοποιηθεί ξεναγήσεις εργαζομένων και σε αρκετά Μουσεία: της Ακροπόλεως -κατ’ επανάληψη- στο Εθνικό Αρχαιολογικό, το Βυζαντινό, το Μουσείο Μπενάκη, το Ισλαμικής Τέχνης, το Κυκλαδικής Τέχνης και το Νομισματικό. «*Η Παιδεία και ο Πολιτισμός, σε πολλαπλή σύνδεση μεταξύ τους, αποτελούν τομείς εστιασμένης πρακτικής αναφοράς της INTERAMERICAN στο πεδίο της Εταιρικής Υπευθυνότητας, που η εταιρεία έχει εντάξει στην στρατηγική της για τη βιώσιμη ανάπτυξη*» τονίζει ο Γιάννης Ρούντος, διευθυντής Εταιρικών Σχέσεων και Υπευθυνότητας.

**Φωτογραφίες:**

1-2: Ομάδα εργαζομένων της INTERAMERICAN στον περίβολο του Αρχαιολογικού Μουσείου Θηβών και κατά την ξενάγηση.

3: Στον αρχαιολογικό χώρο του «Θησαυρού του Μινύου», στο Αρχαιολογικό Πάρκο του Ορχομενού.